Pozivi gradonačelnika Kasumovića za nastavak rada GV Zenica urodili plodom: Sutra hitna sjednica

Nakon nekoliko poziva gradonačelnika Zenice Fuada Kasumovića upućenih Gradskom vijeću Zenica da konačno nastavi sa svojim redovnim radom, zakazana je 9. hitna sjednica Gradskog vijeća.

Sjednica će se održati 8. maja 2020. godine (petak) s početkom u 10,00 sati, u Velikoj sali Grada Zenica, Trg BiH broj 6.

Uvažavajući trenutnu higijensko-epidemiološku situaciju na području grada Zenica, sjednica Gradskog vijeća će se organizovati uz strogo poštivanje preventivnih mjera protiv opasnosti širenja zaraze koronavirusom (COVID 19), kao i mjera sadržanih u Preporuci Kantonalnog štaba civilne zaštite Zeničko-dobojskog kantona donesenoj 30. aprila ove godine.

Dezinfekcija i provjetravanje Velike sale Grada Zenica, obavezno nošenje zaštitne maske i rukavica, posebni uslovi ulaska svih lica uz prethodno izvršeno mjerenje tjelesne temperature, držanje socijalne distance u razmaku od 2 metra između svakog lica koje prisustvuje sjednici te prisustvo isključivo članova Vijeća, Gradonačelnika i potrebnih zaposlenika gradskih službi samo su neke od obaveznih preventivnih mjera za održavanje 9. hitne sjednice Gradskog vijeća Zenica.

Na dnevnom redu samo je jedna tačka i to: Prijedlog Poslovnika o dopunama poslovnika Gradskog vijeća.

Posljednja sjednica Gradskog vijeća Zenica održana je 28. februara 2020. godine.